Uitgawe 4: Maart 2021 - DIE VRYHEIDSTIGTING
Uitgawe 4: Maart 2021
'n Bruilofsfees is die oorsaak dat ons vandeesmaand effens later as gewoonlik ons uitgawe van Perspektief publiseer. Van buite lyk so 'n gebeurtenis dalk effens minder aardskuddend en as wat dit in der waarheid is. En dalk is dit omdat ons beïnvloed is deur die Amerikaanse kultuur en ons vas staar teen die rok, die ringe, die blomme, die venue en dat elkeen van hierdie aspekte perfek volgens die bruidspaar (maar eintlik die bruid) se smaak moet wees. Ek wil my verstout om te sê dat so 'n siening van die geleentheid die pot effens mis sit.
Dit is betreurenswaardig dat die essensie van 'n bruilof verlore gegaan het in ons tyd. En daarom kan 'n mens seker nie geskok wees oor die hoë egskeidingsyfer nie. As 'n mens vergeet het waarom iets kosbaar is, is dit maklik om dit laat verval en uiteindelik te laat verlore gaan. Soos sien ons dit ook meer dikwels gebeur met ons Westerse gebruike en kultuurskat. As niemand meer weet wie die meester is wat 'n besondere kunswerk geskep het en dat die stuk daarom van onskatbare waarde is nie, dan word dit nie meer bewaar en uitgestal nie. Dit word vergete in 'n stoorplek geplaas waar dit dalk eendag weer ontdek sal word, maar waarskynlik uitgesmyt sal word mettertyd.